b'\n_START_ARTICLE_\nBasilikaen Sainte-Marie-Madeleine de V\xc3\xa9zelay\n_START_SECTION_\nHistorien til kirken\n_START_PARAGRAPH_\nEtter at abbed Geoffroy i 1037 la frem Maria Magdalenas relikvier for folket, begynte mirakler \xc3\xa5 skje, pilegrimer str\xc3\xb8mte til, og V\xc3\xa9zelay ble en av de viktigste etappene p\xc3\xa5 pilegrimsveien til Santiago de Compostela. Opprinnelig hadde abbediet Sankta Maria (jomfru Maria) som sin helgen, men det ble i 1050 lagt under Maria Magdalenas vern i stedet, og i 1058 godtok paven h\xc3\xb8ytidelig relikviene som ekte. Omd\xc3\xb8mmet som abbediet opparbeidet seg, fikk den lille landsbyen til \xc3\xa5 blomstre og vokse til en by som dro til seg prominente pilegrimer, som hertugen av Burgund og hoffet hans i 1084. Abbediet og kirken spilte ogs\xc3\xa5 en rolle i forbindelser med korstogene. Bernard av Clairvaux (kanonisert som sankt Bernard) var her i 1146 og prekte for det andre korstoget, og i 1190 var Philippe-Auguste og Richard L\xc3\xb8vehjerte her i forbindelser med det tredje korstoget._NEWLINE_Med tiden miste abbediet oppslutning og status. I 1458 konstaterte pave Pius II at pilegrimene holdt seg unna og inntektene fra almissene sviktet, og i 1537 erstattet pave Paul III alle munkene med femten kanniker under ledelse av en abbed som kongen pekte ut. I 1568 og 1569 ble abbediet okkupert og plyndret, i 1790 hadde Sainte Marie-Madeleine blitt en vanlig soknekirke, i 1793 ble skulpturene p\xc3\xa5 portalene vandalisert, og i 1819 slo lynet ned i t\xc3\xa5rnet og startet en brann. De andre bygningene i abbediet var solgte under den franske revolusjonen og brukt som steinbrudd til ulike form\xc3\xa5l. Med unntak av en bygning, var det praktisk talt ikke noe tilbake._NEWLINE_I 1840 ble det satt i gang en omfattende og gjennomgripende restaurering av kirken under den franske arkitekten Eug\xc3\xa8ne Viollet-le-Duc, kjent for sin innsats for \xc3\xa5 f\xc3\xa5 restaurert bygninger og andre konstruksjoner fra fransk middelalder. Restaureringen ble avsluttet i 1876 ved at relikviene til Sankt Maria Magdalena ble f\xc3\xb8rt tilbake til kirken. I 1920 fikk kirken rang av basilika i samsvar med de reglene som gjelder for slikt i den katolske kirken, og som i og for seg ikke har noe med bygningstypen basilika \xc3\xa5 gj\xc3\xb8re. I 1979 ble basilikaen oppf\xc3\xb8rt p\xc3\xa5 verdsarvlisten til UNESCO.'